**Artezienele visului de-a fi**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Unde sunt\*

am pierdut harta drumurilor terestre

(mă întreb inocent dacă am avut-o vreodată)

pe cea a traseelor aeriene pare că o mai găsesc ocazional

în caruselul nebun al unor jocuri fantaste să ştiu unde sunt eu

tainiţele ferecate ale cunoaşterii îmi bat

cărare de ruguri în talpă

din furnicarul interogaţiilor irump săgeată sângerie

mă desfoliază cartea vieţii cu zgomot sec

îşi răsfiră evantaiele ascetic uneori impudic

cad filele ca nişte ghilotine de lumină

în urma mea

caut semnul de carte dintre artere care-mi va spune: ăsta eşti tu

printre gloduri şi jarişti m-au tras fir de aur ariadne celeste

cu labirinturi în cosițe

au desfășurat în epiderme schimbătoare măiastre povești

prin sacrul duh aerate

în revolte și în smerenii am parcurs

ecuatorul respirărilor

pleoapa Ta se-nchide blândă peste zbaterea mea

şi-un ultim gând înainte de fiecare naştere –

adie blând:

„eşti în tot ceea ce Sunt rămâne doar

s-o afli!”